釣臺阻風去得風便
作者：薛季宣
朝代：宋

paragraphs: 先生非釣名，魚釣清泠水。
太空長廓然，浪迹秋光涘。
人憂我何憂，忘怒亦忘喜。
建武非漢元，詎有留侯起。
神明旋地軸，姓字更七里。
雲臺已埋沒，嚴瀨殊清泚。
峨峨二釣臺，高插煙霞裏。
首陽遠相比，萬祀恒不圮。
我來經舊廬，敢卜瞻遺几。
東風迴我舟，江步時須艤。
仰觀嚴象設，敬拜豁煩鄙。
曾臺暢登臨，無復徒仰止。
縈迂古道屈，望望扳蘿藟。
崇基介巖石，特立端不倚。
削成二山碧，平正章如砥。
衆山鬰青葱，環合紛碨礧。
清塵森萬象，觸睫同一視。
古人不可見，可見安仁美。
旅情殆忘返，回棹西風駛。
青蒲挂一席，入望俄城市。
瞥如周變秦，物物非古始。
乃知主人意，待我非朱紫。
送迎因下風，忙遽均倒屣。
烹茶出清泉，盤饌羅雙鯉。
飫之以珍饈，浣濯予塵滓。
相忘語默間，不假談名理。
去留唯我意，今昔交汝爾。
此情固冥契，何必親之子。